5. การประกอบธุรกิจของแต่ละสายธุรกิจ

1. ธุรกิจสื่อวิทยุกระจายเสียง

บริษัท ไลฟ์ เรดิโอ จำกัด (“ไลฟ์เรดิโอ”)

ไลฟ์เรดิโอได้รับสัมปทานคลื่นวิทยุจากสถานีวิทยุกระจายเสียง 919 กรป.กลาง ในคลื่นความถี่วิทยุ
FM 99.5 MHz. ดำเนินการผลิตรายการตลอด 24 ชั่วโมง ภายใต้ชื่อ “เดอะเรดิโอ 99.5”
(The Radio Double Nine Point Five)
โดยมีรูปแบบรายการและแนวทางการเปิดเพลงที่ชัดเจน ซึ่งกลุ่มเป้าหมาย ได้แก่
ผู้ฟังเพลงสากลร่วมสมัย (Contemporary Hits) ตั้งแต่ปี 1970 เป็นต้นมา ทุกระดับอายุ
นอกจากนี้ การดำเนินการโดยทีมงานผู้มีประสบการณ์
ผสมผสานกับการจัดกิจกรรมสร้างสรรค์ทางด้านดนตรีในรูปแบบต่าง ๆ
จึงทำให้การดำเนินการมีความแตกต่างจากผู้ประกอบการในคลื่นความถี่วิทยุอื่น ๆ

รายได้หลักในการดำเนินการที่ไลฟ์เรดิโอได้รับ คือ รายได้จากผู้สนับสนุนรายการ
และการจำหน่ายเวลาในการโฆษณาสินค้าต่าง ๆ

จากการที่มีการแข่งขันสูง ประกอบกับต้นทุนสัมปทานที่มีแนวโน้มสูงขึ้น
ในขณะที่ภาวะเศรษฐกิจมีแนวโน้มซบเซาอย่างต่อเนื่อง ดังนั้น
ไลฟ์เรดิโอจึงยุติการดำเนินการชั่วคราว
ภายหลังจากระยะเวลาสัมปทานในคลื่นดังกล่าวหมดลงตั้งแต่เดือนพฤศจิกายน 2551

2. ธุรกิจผลิตรายการบันเทิงสำหรับโทรทัศน์ระบบบอกรับสมาชิก

บริษัท ไลฟ์ ทีวี จำกัด (“ไลฟ์ทีวี”)

ไลฟ์ทีวีเป็นผู้ผลิตรายการบันเทิงสำหรับโทรทัศน์ระบบบอกรับสมาชิก ภายใต้ชื่อ “ไลฟ์ทีวี”
โดยเป็นผู้จัดรูปแบบรายการสำเร็จรูป ให้แก่ผู้ประกอบการโทรทัศน์ระบบบอกรับสมาชิก (Cable
Operator) ทั่วประเทศ ทั้งในเขตกรุงเทพมหานครและต่างจังหวัด
รูปแบบของรายการที่ผลิตขึ้นมีทั้งส่วนที่เป็นสาระและความบันเทิง
โดยยึดหลักการผลิตรายการที่มีคุณภาพและมีลิขสิทธิ์ถูกต้องเป็นหลักในการดำเนินการ ปัจจุบัน
การผลิตรายการของไลฟ์ทีวีมีจำนวน 5 ช่อง ได้แก่

ช่องมูฟวี่พลัส (Movie Plus) รายการภาพยนตร์ชั้นนำ และมีลิขสิทธิ์ถูกต้องจากทั่วโลก

  ช่องป๊อบ (POP) รายการเพลงสากล และสาระบันเทิงต่าง ๆ จากทั้งภายในและต่างประเทศ

  ช่องไทยไชโย (Thai Chaiyo) รายการเพลง และสาระบันเทิง ในลักษณะของเพลงลูกทุ่ง
  หมอลำ ลิเก และรายการตลก เป็นต้น

  ช่องอีดีเอ็น (EDN) รายการแนวสารคดี และการนำเสนอเรื่องราวที่มีสาระประโยชน์ต่าง ๆ

  ช่องวาไรตี้วัน (Variety One) รายการสาระบันเทิงที่มีความหลากหลาย ในรูปแบบต่าง ๆ
  เพื่อผู้ชมทุกเพศ วัย รวมทั้ง การนำเสนอการแสดงแฟชั่น จากช่อง FTV ของต่างประเทศ

ไลฟ์ทีวีเป็นผู้ผลิตรายการเพื่อออกอากาศตลอด 24 ชั่วโมง
และส่งรายการให้แก่กลุ่มลูกค้าผ่านระบบดาวเทียม
และมีการเข้ารหัสสัญญาณเพื่อป้องกันการละเมิดเข้าชมจากผู้ไม่มีสิทธิ์
ผู้ประกอบการโทรทัศน์ระบบบอกรับสมาชิกทั่วประเทศซึ่งทำสัญญาซื้อรายการจากไลฟ์ทีวี
จึงจะสามารถรับรายการจากไลฟ์ทีวี
และนำไปส่งออกอากาศให้แก่สมาชิกผู้รับชมในระดับครัวเรือนได้ต่อไป

ปัจจุบัน มีผู้ประกอบการโทรทัศน์ระบบบอกรับสมาชิกทั่วประเทศไทยประมาณ 377 สถานี จาก 230
ผู้ประกอบการ ซึ่งมีผู้ชมรายการโทรทัศน์ระบบบอกรับสมาชิก (เฉพาะผู้ประกอบการท้องถิ่น)
ประมาณ 8,500,000 คน โดยมีผู้ประกอบการโทรทัศน์ระบบบอกรับสมาชิกที่สามารถรับชม
“ไลฟ์ทีวี” ประมาณ 312 สถานี ครอบคลุมผู้ชมประมาณ 1,842,000 ครัวเรือน หรือ 7,368,000
คน

รายได้หลักในการดำเนินการของธุรกิจผลิตรายการบันเทิงสำหรับโทรทัศน์ระบบบอกรับสมาชิก ได้แก่
รายได้จากผู้สนับสนุนรายการ, รายได้ค่าสิทธิจากผู้ประกอบการโทรทัศน์ระบบบอกรับสมาชิก
และรายได้จากการจำหน่ายเวลาให้แก่ผู้ผลิตรายการ ตามลำดับ

นอกจากนี้
ไลฟ์ทีวีมีหน่วยธุรกิจที่มีความเกี่ยวเนื่องกับธุรกิจผลิตรายการบันเทิงสำหรับโทรทัศน์ระบบบอกรับสมาชิก
ได้แก่

LIVE Magazine คือ นิตยสารรายเดือนสำหรับสมาชิกผู้ชมรายการของ “ไลฟ์ทีวี” ขนาด 36 หน้า
พิมพ์สี่สีทั้งเล่ม ภายในเล่มจะประกอบไปด้วยสาระ บันเทิง ตลอดจนรายละเอียดรายการต่าง ๆ
ของไลฟ์ทีวี ที่สามารถรับชมได้ในแต่ละเดือน และได้จัดส่งให้กับสมาชิก ผู้ประกอบการ นักการตลาด
และนักโฆษณา โดยจะได้รับรายได้จากผู้สนับสนุนบนพื้นที่ส่วนโฆษณาของนิตยสารดังกล่าว

LIVE Digital คือ ดิจิตอลคอนเทนท์ ซึ่งจะนำช่วงเวลาในช่องรายการของ “ไลฟ์ทีวี”
สร้างมูลค่าเพิ่มให้กับธุรกิจ เช่น การให้ส่งข้อความสั้น ๆ (SMS) เข้าร่วมในรายการ,
การนำเสนอข้อความเชิญชวนให้ดาวน์โหลดเสียงเพลงเรียกเข้า
และการนำเสนอการประมูลสิ่งของในรายการ “LIVE BID” เป็นต้น
โดยจะได้รับส่วนแบ่งจากรายได้ในการดำเนินการดังกล่าว

บริษัท ฟิวเจอร์ ไลฟ์ เทเลวิชั่น จำกัด (“เอฟแอลทีวี”)

เอฟแอลทีวีเป็นกิจการร่วมทุนระหว่างบริษัทฯกับบริษัท ฟิวเจอร์ มาร์เก็ตติ้ง คอมมิวนิเคชั่นส์ กรุ๊ป
จำกัด ซึ่งเป็นตัวแทนจำหน่ายสื่อโฆษณารายใหญ่รายหนึ่งของประเทศไทย
เพื่อดำเนินการบริหารรายการในช่องวาไรตี้วัน ของไลฟ์ทีวี

ทั้งนี้ ในช่วงปลายปี 2551 เอฟแอลทีวีมีผู้ร่วมทุนเพิ่มเติม ได้แก่ บริษัท มีเดีย อินเทลลิเจนซ์ จำกัด
และบริษัท ไทม์ บรอดคาสท์ จำกัด เพื่อเป็นการเพิ่มโอกาสในการดำเนินธุรกิจของเอฟแอลทีวี
การดำเนินการเพิ่มทุนได้แล้วเสร็จในเดือนมกราคม 2552 ซึ่งภายหลังจากการดำเนินการดังกล่าว
บริษัทฯจะคงเหลือสัดส่วนการถือหุ้นในเอฟแอลทีวีเท่ากับร้อยละ 40

3. ธุรกิจภาพยนตร์

บริษัทฯ ดำเนินธุรกิจโดยการจัดหา และซื้อลิขสิทธิ์ภาพยนตร์
ตลอดจนทำการลงทุนผ่านบริษัทร่วมลงทุนสร้างภาพยนตร์ไทยและต่างประเทศ เพื่อนำมาผลิต
จัดจำหน่าย และเผยแพร่ในรูปแบบต่าง ๆ เช่น การฉายในโรงภาพยนตร์,
การเผยแพร่ในช่องภาพยนตร์ของไลฟ์ทีวี และการผลิต จำหน่ายในรูปแบบดีวีดี และวีซีดี
เพื่อความบันเทิงภายในบ้าน

มูลค่าของธุรกิจภาพยนตร์ หรือกล่าวอีกนัยหนึ่งก็คือ
รายได้จากภาพยนตร์โดยรวมจะมีรายได้จากการจำหน่ายตั๋วเข้าฉายในโรงภาพยนตร์เขตกรุงเทพและปริมณฑล,
รายได้จากการขาย Pre-Sale ให้แก่สายหนังในต่างจังหวัด, ผู้ประกอบธุรกิจโทรทัศน์ระบบฟรีทีวี
และระบบบอกรับสมาชิก และรายได้จากการจำหน่ายเพื่อนำไปบรรจุลงแผ่น VCD และ DVD
ในขณะที่ต้นทุนในการดำเนินการจะแบ่งเป็น 2 ส่วน คือ ต้นทุนสร้างภาพยนตร์
และต้นทุนในการดำเนินกิจกรรมทางการตลาด
โดยปกติการสร้างภาพยนตร์จะมีต้นทุนรวมทั้งหมดไม่เกิน 40 ล้านบาทต่อเรื่อง
และใช้ระยะเวลาในการสร้างภาพยนตร์แต่ละเรื่องจะใช้ระยะเวลาประมาณ 8 - 10 เดือน
แต่ทั้งหมดก็ขึ้นอยู่กับประเภทและขนาดของภาพยนตร์เรื่องดังกล่าวเป็นสำคัญ

ทั้งนี้ ในปี 2551 ภาพยนตร์ที่บริษัทฯ ได้ร่วมทุนได้เข้าฉายในโรงภาพยนตร์ครั้งแรกจำนวน 2 เรื่อง
ได้แก่ “The Coffin” (โลงต่อตาย) และ “Prey”

4. ธุรกิจรับจ้างโฆษณา ทำป้ายโฆษณา และให้เช่าป้ายโฆษณา

บริษัท ไลฟ์ มีเดีย กรุ๊ป จำกัด (“ไลฟ์มีเดีย”)

ไลฟ์มีเดียประกอบกิจการสื่อโฆษณานอกบ้าน (Out of Home Media)
ปัจจุบันมีสื่อโฆษณาที่ดำเนินการอยู่ 5 ประเภท ได้แก่

Billboard

ไลฟ์มีเดียมีป้ายโฆษณาประเภท Billboard ขนาดใหญ่หรือในบางครั้งเรียกว่า
“สื่อป้ายโฆษณากลางแจ้ง” ในหลากหลายพื้นที่ ทั้งในบริเวณถนนสายหลักในกรุงเทพมหานคร
และปริมณฑล เช่น ถนนสาทร, ถนนเพชรบุรีตัดใหม่, ทางด่วนขั้นที่ 2, ถนนพระราม 9
และถนนรัชวิภา เป็นต้น

ป้ายโฆษณาไตรวิชั่น

ป้ายโฆษณาประเภท Billboard ขนาดเล็ก ซึ่งสามารถนำเสนอภาพได้จำนวน 3
หน้าในจุดเดียวกัน โดยมีจุดทำเลที่ตั้งอยู่บนบาทวิถีของกรุงเทพมหานคร จำนวน 125 จุด ทั้งนี้
การดำเนินการดังกล่าวไลฟ์มีเดียเข้าร่วมดำเนินการบริหารกับบริษัท ทีมเทค เวิลด์ไวด์ จำกัด
(มหาชน) ซึ่งได้รับสิทธิในการดำเนินการจากกรุงเทพมหานคร

Building Wrap

การโฆษณาที่ปรากฏบนผนังภายนอกตึก และอาคารสำคัญบนถนนสายสำคัญต่าง ๆ ทั้งนี้
ภาพโฆษณาจะถูกพิมพ์ด้วยระบบอิงค์เจท ลงบนซีทรู สติกเกอร์
เพื่อนำไปติดบนกระจกของอาคารดังกล่าว ปัจจุบันมีการทำสัญญาไว้ 1 อาคาร คือ อาคารซิโนบริต
ถนนวิภาวดีรังสิต

Floating Media

สื่อโฆษณาบนท่าเรือด่วน เรือด่วน และเรือข้ามฟาก ในบริเวณท่าน้ำสำคัญของแม่น้ำเจ้าพระยา 4
แห่ง ได้แก่ ท่าพระจันทร์ ท่าวังหลัง ท่ามหาราช และท่าช้าง

Hirise TV

สื่อโฆษณารูปแบบดิจิตอล โดยการนำภาพ ข้อมูล ข่าวสาร แสดงทั้งในแบบเคลื่อนไหว ภาพนิ่ง
และตัวอักษรวิ่ง ซึ่งสื่อโฆษณารูปแบบนี้จะอยู่ภายในอาคาร โดยติดตั้งภายในโถงรอลิฟท์
และภายในลิฟท์โดยสาร ได้แก่ อาคารจัสมินซิตี้ ถนนสุขุมวิท อาคารรัจนาการ ถนนสาทรใต้
อาคารสิรินรัตน์ ถนนพระราม 4 อาคารสรชัย ถนนสุขุมวิท และอาคารเมืองไทย-ภัทรคอมเพล็กซ์
ถนนรัชดาภิเษก เป็นต้น

การให้บริการในสื่อโฆษณาข้างต้น ไลฟ์มีเดียจะมีรายได้หลักแบ่งได้เป็น 2 ประเภท ได้แก่
รายได้จากการให้บริการสื่อโฆษณา และรายได้จากการผลิตสื่อโฆษณา นอกจากนี้
ไลฟ์มีเดียยังมีการดำเนินการเป็นนายหน้าในการผลิตและจำหน่ายสื่อโฆษณานอกบ้านให้แก่ผู้ประกอบการรายอื่นๆ
โดยการเป็นนายหน้าจำหน่ายสื่อดังกล่าวจะได้รับผลตอบแทนในลักษณะส่วนแบ่งจากรายได้

5. ธุรกิจนำเข้าและให้บริการด้านไอทีซิเคียวริตี้

บริษัท แอ็กทีฟมีเดีย (ไทยแลนด์) จำกัด (“แอ็กทีฟมีเดีย”)

แอ็กทีฟมีเดียเป็นผู้นำเข้าผลิตภัณฑ์ซอฟต์แวร์และฮาร์ดแวร์ป้องกันไวรัส
และภัยคุกคามทางอินเตอร์เน็ตทุกประเภทบนเครือข่ายระบบคอมพิวเตอร์
ที่ได้รับการแต่งตั้งเป็นตัวแทนจำหน่ายแต่เพียงผู้เดียวในประเทศไทยและ ประเทศในกลุ่มอินโดจีน
โดยรายได้หลักของแอ็กทีฟมีเดียมาจากการจำหน่ายสินค้าและบริการ ซึ่งสามารถแบ่งได้ ดังนี้

  ประเภทซอฟต์แวร์
  ESET NOD32 Antivirus
  เป็นผลิตภัณฑ์ซอฟแวร์ป้องกันไวรัสจากประเทศสโลวาเกีย โดยมี 2 ผลิตภัณฑ์หลักได้แก่ ESET
  NOD32 Antivirus ซึ่งมีทั้ง home edition สำหรับเครื่องคอมพิวเตอร์ทั่วไป และ
  Business Edition สำหรับองค์กรธุรกิจ ส่วนผลิตภัณฑ์ ESET Smart Security
  เป็นนวัตกรรมใหม่ล่าสุดที่เพิ่มประสิทธิภาพมากยิ่งขึ้นในการป้องกันไวรัส สแปมเมล์ และมี
  personal Firewall
  เพิ่มขึ้นในการป้องกันภัยคุกคามสำหรับเครื่องคอมพิวเตอร์ส่วนบุคคลและองค์กรธุรกิจทั่วไป

  ประเภทฮาร์ดแวร์
  eSafe Hellgate Appliance หรือ eSafe
  เป็นผลิตภัณฑ์จากประเทศอิสราเอล
  ซึ่งช่วยในการกรองเนื้อหาที่ผ่านเข้ามาทางอินเตอร์เน็ตว่าเหมาะสมหรือไม่
  หากไม่เหมาะสมจะทำการป้องกันโดยอัตโนมัติ นอกจากนี้
  ยังช่วยป้องกันผู้ใช้งานภายในองค์กรเข้าเว็บไซต์ที่ไม่เหมาะสม

  Ipoque
  เป็นผลิตภัณฑ์จากประเทศเยอรมัน
  ซึ่งสามารถกำหนดขนาดของความเร็วในการใช้อินเตอร์เน็ตแต่ละเครื่องภายในองค์กร
  ให้เป็นไปอย่างเหมาะสม ตามที่ Administrator ต้องการ
  โดยสามารถรายงานผลการทำงานของเครื่องคอมพิวเตอร์แต่ละเครื่องภายในองค์กรว่า ใช้งาน
  bandwidth มากหรือน้อยแตกต่างกันอย่างไร และใช้งานโปรแกรมใด

  BorderWare
  เป็นฮาร์ดแวร์ที่ใช้กรองภัยคุกคามที่ผ่านเข้ามาทางอินเตอร์เน็ตว่าเหมาะสมหรือไม่
  หากไม่เหมาะสมจะทำการป้องกันโดยอัตโนมัติ นอกจากนี้ ยังช่วยลดปัญหาเกี่ยวกับสแปมอีเมล์
  เพิ่มพื้นที่ใน mail box ซึ่งจะทำให้สามารถทำงานได้มีประสิทธิภาพมากยิ่งขึ้น

  ประเภทบริการ
  Security Outsourcing
  เป็นบริการที่ครอบคลุมไปถึงการให้คำปรึกษา เลือกผลิตภัณฑ์ ติดตั้ง ดูแล และการประมวลผล
  โดยผู้เชี่ยวชาญด้านเทคนิคของแอ็กทีฟมีเดียซึ่งเป็นผู้มีประสบการณ์ในสายงานนั้น ๆ
  นอกจากนี้
  แอ็กทีฟมีเดียยังมีการให้บริการทางเทคนิคในการแก้ไขปัญหาที่เกิดขึ้นจากไวรัสคอมพิวเตอร์
  โดยให้บริการตั้งแต่การติดตั้ง การอัพเดทโปรแกรม จนถึงการแก้ปัญหาไวรัสชนิดใหม่
  โดยมีทีมงานที่ให้บริการทางโทรศัพท์ (Support Call) และทีมงานที่ให้บริการในพื้นที่ของลูกค้า
  (On-site service)
  เพื่อการให้บริการและคิดค้นเครื่องมือในการแก้ปัญหาไวรัสคอมพิวเตอร์อย่างเร่งด่วน
  และเป็นทีมงานที่เป็นผู้เชี่ยวชาญคนไทยทั้งหมด

  ทั้งนี้ แอ็กทีฟมีเดียยังมีส่วนงานในการให้บริการทางโทรศัพท์ (Call center )
  เพื่อให้บริการปรึกษา แนะนำการใช้ผลิตภัณฑ์ การแก้ไขปัญหาเบื้องต้น และการให้บริการ Web
  Hosting แก่ตัวแทนจำหน่ายและลูกค้าอีกด้วย

ช่องทางการจัดจำหน่าย มี 2 ช่องทาง ได้แก่

-   ผลิตภัณฑ์ ESET NOD32 Homeuse Edition แอ็กทีฟมีเดียจะทำการจัดจำหน่ายผ่าน
    ร้านหนังสือซีเอ็ดบุ๊ค และห้างสรรพสินค้าชั้นนำ เป็นต้น นอกจากนี้
    ได้มีการแต่งตั้งตัวแทนจำหน่ายในพื้นที่ต่างจังหวัด
    เพื่อรองรับความต้องการของลูกค้าครอบคลุมทุกพื้นที่

-   ผลิตภัณฑ์ ESET NOD32 Business Edition และ ESET Smart Security Business
    Edition ซึ่งเป็นผลิตภัณฑ์สำหรับการใช้งานในองค์กรนั้น
    จะจัดจำหน่ายผ่านตัวแทนจำหน่ายทั้งหมด

6. ธุรกิจการจัดแสดงและบริหารศิลปิน

การดำเนินการในธุรกิจดังกล่าวนี้ บริษัทฯดำเนินการผ่านกิจการในกลุ่ม ได้แก่ บริษัท อิน แอนด์
ออน สตูดิโอ จำกัด และบริษัท ป็อบสตาร์ซ แมเนจเมนท์ จำกัด

ธุรกิจการจัดแสดง

หมายถึง การดำเนินการเป็นผู้จัดการแสดงคอนเสิร์ตของศิลปินต่าง ๆ
ทั้งภายในประเทศและจากต่างประเทศ ซึ่งจะได้รับรายได้จากการจำหน่ายบัตรเข้าชม,
จากผู้สนับสนุนในการจัดการแสดง และจากการจัดกิจกรรมพิเศษ เป็นต้น นอกจากนี้
การดำเนินธุรกิจในกลุ่มนี้ยังหมายรวมถึง การเป็นผู้รับจ้างจัดกิจกรรมต่าง ๆ
ซึ่งรายได้ที่ได้รับจะมาจากผู้สนับสนุนในการจัดการแสดง และจากการจัดกิจกรรมพิเศษ

ธุรกิจการบริหารศิลปิน

หมายถึง การดำเนินการเป็นผู้พัฒนาความสามารถในด้านต่าง ๆ
ตามความเหมาะสมให้แก่บุคคลหรือกลุ่มบุคคลเป้าหมาย เพื่อสร้างสรรค์ผลงานในรูปแบบต่าง ๆ เช่น
ด้านการแสดง, ร้องเพลง หรือการแสดงแบบ เป็นต้น การดำเนินการดังกล่าวนี้
บริษัทฯจะได้รับผลตอบแทนในรูปของส่วนแบ่งรายได้และผลกำไรจากการดำเนินการ
ไม่ว่าจะเป็นการให้บริการ, การจัดกิจกรรม และการได้รับเงินสนับสนุนจากผู้ให้การสนับสนุน
เป็นต้น ทั้งนี้ ในปี 2551 ได้ดำเนินการนำผู้ดำเนินรายการ (วีเจ) ในช่องรายการป๊อบ (POP)
ออกอัลบั้ม “VJ POP Music Project”
และออกแสดงในในลักษณะมินิคอนเสิร์ตในสถานศึกษาในจังหวัดต่าง ๆ ทั่วประเทศ ได้แก่
เชียงใหม่, ขอนแก่น, ชลบุรี และอำเภอหาดใหญ่ จังหวัดสงขลา

นอกจากนี้ การดำเนินการลักษณะที่เป็นงานสร้างสรรค์ และการสร้างมูลค่าเพิ่มในรายการ,
บุคลากร และทรัพย์สินของบริษัทฯได้หมายรวมอยู่ในการประกอบการของธุรกิจดังกล่าวนี้ด้วย